b"\n_START_ARTICLE_\nMaria d'Hongria (governadora dels Pa\xc3\xafsos Baixos)\n_START_SECTION_\nReina d'Hongria\n_START_PARAGRAPH_\nFerran, encarregat d'administrar les possessions de la fam\xc3\xadlia a Alemanya, era el seu germ\xc3\xa0 favorit, en part perqu\xc3\xa8 la seguia en les decisions, per\xc3\xb2 Maria sempre va anteposar la seva lleialtat a Carles, com a cap de fam\xc3\xadlia que era._NEWLINE_Carles V necessitava el suport de la noblesa centreeuropea per poder contrarestar el poder de l'Imperi Otom\xc3\xa0. D'acord amb les aliances teixides per aquest fi, es va concertar el matrimoni de Maria amb Llu\xc3\xads II, rei d'Hongria, Boh\xc3\xa8mia i Cro\xc3\xa0cia. El casament es va celebrar a Praga el 13 de gener de 1522. La nova reina Maria va ser molt estimada pels seus s\xc3\xbabdits i la noblesa, cosa rara en aquella \xc3\xa8poca tractant-se d'una dona estrangera._NEWLINE_La invasi\xc3\xb3 dels turcs era cada vegada m\xc3\xa9s propera, ja que havien arribat a les fronteres del regne hongar\xc3\xa8s. Maria va sol\xc2\xb7licitar ajuda al seu germ\xc3\xa0 Carles V per poder contenir a l'ex\xc3\xa8rcit otom\xc3\xa0._NEWLINE_El 29 d'agost de 1526, els ex\xc3\xa8rcits otom\xc3\xa0 i hongar\xc3\xa8s es van enfrontar als camps de Moh\xc3\xa1cs en la batalla decisiva, la batalla de Moh\xc3\xa1cs. L'ex\xc3\xa8rcit turc obt\xc3\xa9 una aclaparadora vict\xc3\xb2ria i es perden incomptables vides, entre elles la del rei Llu\xc3\xads II, caigut en el fragor del combat. Els turcs arriben fins a la mateixa capital del regne, Buda. El tron hongar\xc3\xa8s vacant aviat va ser reclamat per un noble hongar\xc3\xa8s, el comte Joan de Z\xc3\xa1polya, que es va fer coronar com Joan I d'Hongria, mentre pocs mesos despr\xc3\xa9s Ferran I d'Habsburg, el germ\xc3\xa0 petit de Carles V, s'afany\xc3\xa0 a reclamar els seus drets successoris sobre el regne hongar\xc3\xa8s, ja havia pres per esposa a Anna Jagell\xc3\xb3 d'Hongria i Boh\xc3\xa8mia, germana del rei mort._NEWLINE_Amb dos reis coronats i un enorme ex\xc3\xa8rcit otom\xc3\xa0 ocupant part del regne hongar\xc3\xa8s i afavorint Joan I, qui li havia prom\xc3\xa8s fidelitat al sult\xc3\xa0, Maria, v\xc3\xaddua i sense fills als 21 anys, aconsegueix refugiar-se al costat del seu germ\xc3\xa0 Carles V, el qual molt aviat li lliur\xc3\xa0 grans responsabilitats pol\xc3\xadtiques.\n_START_SECTION_\nGovernadora dels Pa\xc3\xafsos Baixos\n_START_PARAGRAPH_\nDespr\xc3\xa9s de la mort de Margarida d'\xc3\x80ustria el 1530, el c\xc3\xa0rrec de governador dels Pa\xc3\xafsos Baixos qued\xc3\xa0 vacant. L'emperador decid\xc3\xad donar-li aquest c\xc3\xa0rrec a la seva germana Maria, que va anar a Brussel\xc2\xb7les juntament amb el seu secretari personal el clergue hongar\xc3\xa8s Nicolau Olahus, nomenat al cap de poc regent dels Pa\xc3\xafsos Baixos. Durant els 24 anys que va durar el seu govern als Pa\xc3\xafsos Baixos (1531 - 1555), aquests Estats van con\xc3\xa8ixer una prosperitat i tranquil\xc2\xb7litat que no havien tingut durant segles._NEWLINE_Despr\xc3\xa9s de l'abdicaci\xc3\xb3 del seu germ\xc3\xa0 i el seu retir al Yuste (1555), Maria decid\xc3\xad abandonar el seu c\xc3\xa0rrec de governadora dels Pa\xc3\xafsos Baixos, per\xc3\xb2 el seu nebot Felip II tract\xc3\xa0 d'impedir-ho. Finalment, i per pressions del seu pare, el nou monarca decid\xc3\xad deixar-la lliure de les seves obligacions, i aix\xc3\xad va poder tornar al costat dels seus germans Carles V i Leonor._NEWLINE_En 1543 Maria se separa del seu secretari Nicolau Olahus, qui va ser nomenat bisbe de Zagreb, despr\xc3\xa9s el 1548 bisbe d'Eger i finalment el 1553 Arquebisbe d'Estrigonia, convertint-se en la persona m\xc3\xa9s influent de l'Esgl\xc3\xa9sia cat\xc3\xb2lica en el regne hongar\xc3\xa8s enva\xc3\xaft pels turcs.\n_START_SECTION_\nMort a Cigales\n_START_PARAGRAPH_\nLes successives morts de Leonor (18 de febrer de 1558) i de Carles V (21 de setembre de 1558) van provocar en Maria una profunda malenconia i amb aix\xc3\xb2 va decaure la seva salut. Per animar \xe2\x80\x94i tamb\xc3\xa9 perqu\xc3\xa8 la necessitava amb urg\xc3\xa8ncia\xe2\x80\x94 Felip II la conven\xc3\xa7 de tornar als Pa\xc3\xafsos Baixos i fer-se c\xc3\xa0rrec novament de la governaci\xc3\xb3._NEWLINE_Massa feble per tan sols preparar el viatge, Maria accepta la petici\xc3\xb3 del seu nebot, per\xc3\xb2 el seu cor, minat per anys de fatigues i treballs, li juga una mala passada. Va morir a la ciutat de Cigales, el 18 d'octubre de 1558, tot just unes setmanes despr\xc3\xa9s que el seu germ\xc3\xa0 Carles V._NEWLINE_Est\xc3\xa0 enterrada al Monestir de l'Escorial, al Pante\xc3\xb3 d'Infants, al costat de la seva germana Elionor d'\xc3\x80ustria, regna consort de Portugal i Fran\xc3\xa7a.\n_START_SECTION_\nIl\xc2\xb7lustre col\xc2\xb7leccionista d'art\n_START_PARAGRAPH_\nMaria d'Hongria \xc3\xa9s especialment recordada entre els experts d'art, per les importants pintures i altres objectes valuosos que va reunir en vida, alguns d'ells encarregats per ella mateixa, com el gran retrat Carles V a cavall a M\xc3\xbchlberg de Tiziano. Tamb\xc3\xa9 gr\xc3\xa0cies a ella, va recalar a Espanya el Davallament de la creu de Rogier van der Weyden, que va comprar a una esgl\xc3\xa9sia de Lovaina i que el seu nebot Felip II d'Espanya va portar a Madrid."